ועדת העבודה, הרווחה והבריאות, כנסת 17, פרוטוקול מספר 406, 2008-03-12 08:30

יצחק גלנטי: בוקר טוב, אני מתכבד לפתוח את הישיבה.

יצחק גלנטי: על סדר היום תקנות החשמל (התקנת לוחות במתח עד 1000 וולט)(תיקון), התשס"ח-2008.

יצחק גלנטי: לפני כן, הודעה: אבקש להודיע כי חברת הכנסת ליה שמטוב צורפה לוועדה המשותפת עם ועדת הפנים ואיכות הסביבה: ממצאי משרד הבריאות על עלייה בתחלואת הסרטן בשל זיהום סביבתי.

יצחק גלנטי: נעבור לנושא שלנו, בבקשה.

נעה בן-שבת: הסיכום שהיה בדיון ביום שני היה לאשר תקנות אחרות.

נעה בן-שבת: הנוסח עכשיו עבר תיקונים מסוימים, יש אולי עוד הערות קטנות.

נעה בן-שבת: נציג משרד התשתיות, אתה יכול לקרוא את התקנות.

שבתאי אלבוחר: קורא סעיף 1.

נעה בן-שבת: לגבי "ארון חלוקה", כשאנו מדברים על שטח שמיועד לצורכי ציבור, אנו מדברים על משהו שמוגדר בתוכנית.

איגור סטפנסקי: קודם היה פה שטח ציבורי.

איגור סטפנסקי: חשבנו ששטח ציבורי, כולם מבינים מהו שטח ציבורי.

איגור סטפנסקי: מסתבר שצריך הגדרה לזה, לכן הלכנו לחוק תכנון ובנייה, והכניסו: שטח המיועד לצורכי ציבור, ויש הגדרה בחוק תכנון ובנייה, כלומר אם יש תוכנית כלשהי, ושם מוגדר מה השטח לצורכי ציבור, מדברים על ארון חשמל שמותקן בשטח הזה.

איגור סטפנסקי: אם יש רשת חלוקה ויש ספק רשת חלוקה, הוא יכול לטפל, ואנו לא רוצים שכל אדם פרטי יעשה כל מיני לוחות וכן הלאה בשטח פרטי.

נעה בן-שבת: דיברנו על זה קודם, אם יש אפשרות לחפש מינוח אחר.

נעה בן-שבת: כרגע איני רואה מינוח אחר, ואם לא נראה שתהיה בעיה לפתוח את התוכניות ולראות את ייעוד המקומות- -

יצחק גלנטי: אני אומר לך באופן ודאי שמאחר שזה קשור באופן מפורש מבחינת ההגדרה, שטח המיועד לצורכי ציבור בתוכנית לפי חוק התכנון והבנייה, איני מוצא בזה שום אפשרות של סטייה, פרשנות להגדרה אחרת, אבל אם את רוצה לבחון את זה שנית, אין לי בעיה.

איגור סטפנסקי: לגבי לפתוח תוכנית, כל מתכנן חייב לקחת תוכניות ולדעת איפה הוא רוצה להתקין את הלוח – שטח פרטי זה תהליך אחר, שטח ציבורי זה תהליך אחר.

יצחק גלנטי: מתפקיד הוועדה לתכנון ובנייה בין היתר זה לבחון כל מערכת כזו של הצבת אותם ארונות במסגרת השטח הציבורי.

יצחק גלנטי: אם הארון מותקן במקום אחר, זה לא עובר את הוועדה לתכנון.

נעה בן-שבת: ועוד הערה שהיתה לי, לגבי הנושא של שנאי, אין להם הגדרה בחוק החשמל, אבל הבנתי שאתם לא חושבים שצריך להגדיר אותם.

נעה בן-שבת: נאמר, מהו שנאי.

יצחק גלנטי: אם את רוצה, את יכולה להכניס ליד זה בסוגריים מילה בעברית: טרנספורמטור.

יצחק גלנטי: לגבי "בידוד כפול", מעבר לבידוד הבסיסי, צריך בידוד נוסף, עוד שכבה.

נעה בן-שבת: לגבי "מכשיר" ב"הדק" - בתקנה הזאת יש "אבזר".

אייל גבאי: יש בתקנות אחרות הגדרה ל"מכשיר", תקנות התקנת מעגלים סופיים.

יצחק גלנטי: זה בעצם כל מכשיר שממיר אנרגיה.

שבתאי אלבוחר: אני מציע שאחרי "מכשיר" יהיה כתוב: כהגדרתו בתקנות החשמל מעגלים סופיים.

נעה בן-שבת: טוב.

נעה בן-שבת: לגבי סעיף (2), אם מדובר על מלאכה זהירה, זה יכול להיכנס עם אותו סדנה של סנדלר או חייט.

נחמן הלמן: היום בתקנות חדשות שנמצאות בעבודה, שלא קיימות עדיין, עשו הפרדה גדולה מאוד בין כמה סוגי מתקנים.

נחמן הלמן: עשינו מתקנים מסחריים וציבוריים שלא מופיעים פה בהגדרה, ועשו מתקנים תעשייתיים.

נחמן הלמן: לכל אחד מהם התקנות מתייחסות אחרת, כי מה שמותר בבית פרטי אסור במפעל תעשייה גדול, לכן מנסים עכשיו- -

יצחק גלנטי: האם זה נובע מטעמי בטיחות?

איגור סטפנסקי: ודאי.

איגור סטפנסקי: השאלה של נעה לגבי סנדלר, שיש לו בית מלאכה – לא צריך- -

נעה בן-שבת: בעצם, התקנות העיקריות מדברות על מתקן ביתי – מתקן במבנה למגורים, למשרדים, למסחר או דומה להם.

נעה בן-שבת: אז אנחנו נמצאים בהתאמה.

יצחק גלנטי: נרשום: או דומה להם, ולא: או הדומה להם, למען ההתאמה.

נעה בן-שבת: לגבי "מתקן דירתי" – חדר מדרגות של בניין ייחשב למתקן דירתי?

נחמן הלמן: לא.

נחמן הלמן: אי אפשר לרדת לכל סוג של מבנה.

איגור סטפנסקי: כל הגדרה עברה כל כך הרבה סיבובים בין בעלי מקצוע וכולם מבינים שכך צריך להיות.

יצחק גלנטי: ייתכן שאנשים יגורו בבודקה, ואני לא יודע אם ניתן לקרוא לזה מתקן מגורי אדם.

יצחק גלנטי: חס וחלילה, שלא יהיה פה מצב של עברה מבחינה זו.

איגור סטפנסקי: יש בחוק תכנון ובנייה שטח בנוי, שטח פתוח.

איגור סטפנסקי: הרבה פעמים אנשים בונים סככות ומחסני חקלאים, ומדיניות המשרד לא לתת אם זה מחסן חקלאי לאחסון כלים או סככה, ודבר שני, אנו מדברים על מבנה חוקי, שזה לפי החוק, ייעוד השטח.

יצחק גלנטי: כלומר אם מחר איזשהו מבנה בכפר ג'וליס, למשל, שלא קיבל הרשאה, זה מבנה שמשמש למגורים אך בעצם אינו חוקי - המבנה לא חוקי.

איגור סטפנסקי: חוק החשמל ותקנות, אנו אומרים: כללי ביצוע עבודות חשמל.

איגור סטפנסקי: יש מבנה שמיועד למגורים.

איגור סטפנסקי: אוהל פה ליד הכנסת, למשל, זה מבנה מגורים?

איגור סטפנסקי: לא.

איגור סטפנסקי: זה אוהל.

נחמן הלמן: אגב, גם בציוד שמוכרים בחנויות, כתוב: ציוד להתקנה ביתית, ציוד להתקנה מסחרית, ציוד להתקנה תעשייתית.

נחמן הלמן: לכן הותאמו התקנות לדברים האלה.

אייל גבאי: בעבר לא עשינו הבחנה בין סוגי המתקנים, ועכשיו קיבלנו החלטה, וכל תקנה חדשה שמטפלים, לתת את ההגדרות השונות, ואז בתקנות הרלוונטיות גם בעתיד נהיה הרבה יותר- -

יצחק גלנטי: אז יהיה צורך לאחר מכן לשנות גם את התקנות, להתאימן לחקיקה.

אייל גבאי: כן.

איגור סטפנסקי: כל התיקונים זה מהשטח, משאלות שעלו.

איגור סטפנסקי: אדם צריך לעבוד עם התקנות.

יצחק גלנטי: השאלה אם אנו מתאימים את החוק לתקנות או את התקנות לחוק.

איגור סטפנסקי: אנו מתאימים את התקנות לצורכי המשתמשים.

אייל גבאי: להתפתחות הטכנולוגית.

שבתאי אלבוחר: קורא סעיף 2.

נעה בן-שבת: תקנה 3 הקיימת מדברת גם על תכנון הלוח בידי חשמלאי.

נעה בן-שבת: זו הוראה ארכאית, ולכן בוטלה?

איגור סטפנסקי: התקנה מדברת על התקנה ותחזוקה.

איגור סטפנסקי: תקנה 3 היתה בנייה והתקנה.

נעה בן-שבת: היום התקנות אומרות שאסור לאדם שאינו חשמלאי לתכנן לוח.

נעה בן-שבת: למעשה, האיסור הזה ירד.

איגור סטפנסקי: אז נוסיף בכותרת גם את המילה "תכנון", ולהתחיל בדיוק כמו שהיה קודם:

איגור סטפנסקי: לוח יתוכנן בידי חשמלאי בלבד, ב-(ב), ואחר כך להמשיך, שלוח יותקן ויתוחזק בידי חשמלאי או בפיקוחו.

יצחק גלנטי: אנו יודעים שיש דרגות שונות של חשמלאי.

יצחק גלנטי: אתם משאירים את זה פתוח לכל הדרגות?

איגור סטפנסקי: יש הגדרה לכל חשמלאי, מה מותר לו לעשות.

נעה בן-שבת: אם כך, תקנה 3 המוחלפת תהיה כך: תכנון, התקנה ותחזוקה של לוח, (א) מסד וציוד בלוח יתאימו לדרישות התקנים החלים עליהם.

נעה בן-שבת: (ב) לוח יתוכנן בידי חשמלאי בלבד; לוח יותקן ויתוחזק בידי חשמלאי או בפיקוחו.

שבתאי אלבוחר: קורא סעיף 3.

נעה בן-שבת: התקנות הקיימות, מוחלפת ההוראה לגבי זה שלוח במתקן ביתי לא יותקן בחדר אמבטיה, בחדר מקלחת או במרפסת.

נעה בן-שבת: הנושא של המרפסת – בהגדרה אחרת.

אייל גבאי: פה הוספנו שגם במתקן אחר, לא דירת מגורים, אסור במקלחת.

יצחק גלנטי: סליחה, הפסקה מתודית לדקה; נכנסה כרגע אלינו חברת הכנסת ליה שמטוב שצורפה לוועדה הזאת.

יצחק גלנטי: מעבר לזה, משהו הרבה יותר חשוב - חברת הכנסת שמטוב היא מעתה ואילך תשמש כיושבת ראש הוועדה לקידום מעמד האשה.

יצחק גלנטי: בשבוע זה ציינו את הנושא של מעמד האשה הבינלאומי, ואני מברך בזה את ליה שמטוב, לכי בכוחך זה ותצליחי.

יצחק גלנטי: אנו ממשיכים.

שבתאי אלבוחר: קורא סעיף 4.

יצחק גלנטי: למה הכוונה במילה "עכבת"?

אייל גבאי: התנגדות.

נעה בן-שבת: לגבי הנושא של הציוד והלוח, אולי צריך להגדיר לוח סוג 1 וסוג 2, במקום ציוד סוג 1.

נחמן הלמן: בהגדרה של סוג 1, הסברנו את המונח.

נחמן הלמן: עכשיו את אומרת: לוח מסוג 1 הוא לוח שרמת הבידוד שלו היא כזו.

אייל גבאי: אנחנו לא משתמשים בתקנות האלה בציוד סוג 1, רק בלוח.

אייל גבאי: אז אפשר לשנות את ההגדרה, לכתוב: לוח סוג 1, לוח סוג 2, וטיפה לעדן את ההגדרות, שיתאים רק ללוח.

נעה בן-שבת: בסדר.

שבתאי אלבוחר: אפשר להוריד את המילה "ציוד".

שבתאי אלבוחר: בתקנות המקוריות שהגשנו לא שמנו את המילה "ציוד".

שבתאי אלבוחר: כאן מספיק: סוג 1, סוג 2.

אייל גבאי: לפי ההגדרה הנוכחית של ציוד ניתן לראות גם בלוח כמתאים להגדרה זו.

נעה בן-שבת: אנו חוזרים על ההגדרה, שבתקנה 1(3), אחרי הגדרה "סוג אספקה" יבוא: "סוג 1, ציוד המיועד לזינה במתח נמוך שחלקיו החיים מבודדים בבידוד בסיסי בלבד".

נעה בן-שבת: לאחר מכן: "סוג 2, ציוד המיועד לזינה במתח נמוך, שחלקיו החיים מבודדים בבידוד כפול או בבידוד מוגבר".

יצחק גלנטי: אם כך, מורידים את המילה "סוג".

שבתאי אלבוחר: קורא סעיף 5.

שבתאי אלבוחר: קורא סעיף 6.

אייל גבאי: זו טעות דפוס שתיקנו.

שבתאי אלבוחר: קורא תקנה 7.

יצחק גלנטי: העובדה שמתקן קיים, זה עדיין לא אומר שהוא גם בטוח, זה לא אומר גם שלא בוצעו בו שינויים.

יצחק גלנטי: האם לא ניתן לקבוע בחקיקה שמתקן כלשהו אחת לעשר שנים- -

אייל גבאי: היה ניסיון כזה- -

איגור סטפנסקי: יש תקנה 78 שהיתה פעם הוראת שעה.

איגור סטפנסקי: אנו מכינים גם לוועדה, רוצים לחדש את התהליך, שם מדובר לגבי הארקות ואמצעי הגנה.

איגור סטפנסקי: זו תקנה שאומרת את הדרישות לבדיקות תקופתיות.

איגור סטפנסקי: שלחנו לכל הצרכנים של חברת החשמל את ההמלצה לבצע בדיקות תקופתיות של המתקנים.

יצחק גלנטי: אני מחכה להצעה שלכם.

יצחק גלנטי: נעה בן-שבת: לגבי (ו), הצרור הוא בצבע שחור?

איגור סטפנסקי: הצרור תמיד שחור.

נעה בן-שבת: ועוד לגבי (ו), לא צריך לציין פה שיטות סימון?

איגור סטפנסקי: התאמנו את התקנות לתקינה בין לאומית לגבי צבעים.

איגור סטפנסקי: חשמלאי מוסמך כבר יודע את הדברים האלה.

אייל גבאי: עשינו פה התאמה לתקנות שכבר בתוקף.

נעה בן-שבת: מה המשמעות של "לוח מוחלף"?

אייל גבאי: אם יש מצב של מוליכים בצבעים חדשים וישנים ביחד, ואני צריך לשים שרוולים, זה אומר לפרק את המוליך, לשים שרוול ולהחזיר אותו.

אייל גבאי: אמרנו שרק כשמחליפים את הלוח, שהמוליכים בלאו הכי כבר בחוץ, אז לשים שרוולים, לכן נכנס "מוחלף".

נעה בן-שבת: אולי נגיד "הוחלף הלוח, יהיו צבעי הזיהוי" וכן הלאה.

יצחק גלנטי: טוב.

יצחק גלנטי: נמשיך.

נעה בן-שבת: ב-(2)(ד) כדאי שנוסיף "שנוספו": המוליכים שנוספו, כדי להבהיר שהוא נוסף ללוח.

יצחק גלנטי: טוב.

יצחק גלנטי: נעה בן-שבת: ו"הלוח המוחלף" מיותר – נרשום: "נוסף כבל חדש או מוליך חדש ללוח".

נחמן הלמן: לגבי (ד) ו-(ה): צריך לשנות מבחינת העברית: "הוסף" ולא "נוסף".

יצחק גלנטי: טוב.

איגור סטפנסקי: לגבי (2)(ו), קונים מכונה בארה"ב, יש לוח פיקוד של המכונה הזו.

איגור סטפנסקי: אנו לא דורשים שבלוח הזה יהיו הצבעים לפי התקנות.

יצחק גלנטי: כלומר אתה קונה משהו מחו"ל, אתה סומך על כך שבמפרט של הקנייה נכללים גם הנחיות טכניות של היצרן, ואנו סומכים על היצרן שפני הדברים הם כאלה.

יצחק גלנטי: רבותיי, נכנסנו כבר לתחום של הישיבה הבאה.

יצחק גלנטי: נמשיך בדיון המשך.

יצחק גלנטי: נתכנס שוב, עדיף לעבוד לאט ובטוח.

יצחק גלנטי: תודה רבה, הישיבה נעולה.